钦定古今图书集成/明伦汇编/氏族典/第264卷 > 王宗寿
## 钦定古今图书集成/明伦汇编/氏族典/第264卷 > 王宗寿

按《十国春秋》，前蜀王宗寿，字永年，王氏族人也。高祖
以同姓录为子。宗寿工琴奕，为人恬退，喜道家之术。
武成中，赐爵嘉王，久之，领镇江节度使。后主嗣立，进
太子太保，奉朝请，以炼丹养气“自娱。后主为淫乱，宗
寿独切谏之。未几，改武信军节度使。唐师入寇，所在
迎降，魏王继岌以书招之，宗寿初不肯降，已而以遂”、
合、渝、泸、昌五州送款，继闻后主御璧，大恸，从后主东
迁，至岐阳，以贿赂守者，得入见后主。后主泣下霑襟，
曰：“早从王言，岂有今日！”后主死，宗寿至渑池，闻唐庄
宗遇弑，亡入熊耳山。明宗天成二年，诣洛，上书，求葬
后主宗族。明宗以为忠，署宗寿保义军行军司马，追
封后主为公，许葬以诸侯礼，宗寿悉得王氏十八丧
而葬之。出葬日，宗寿步行以从。寻为淄州刺史，复为
平卢节度使，以寿终。